
Εκρηκτικά τα κενά στα σχολεία των Άνω Λιοσίων-Ζεφυρίου-Φυλής και συνολικά στην Δυτ. Αττική! Κυβέρνηση και ΥΠΑΙΘ έχουν οδηγήσει σε ασφυξία τα σχολεία!
ΤΕΤΑΡΤΗ 9/9 ΣΤΙΣ 12μμ ΟΛΟΙ & ΟΛΕΣ ΣΤΗ ΔΙΠΕ ΔΥΤ. ΑΤΤΙΚΗΣ
Η παιδεία παραμένει μία από τις τελευταίες επιλογές της κυβέρνησης! Μετά τους πετσοκομμένους διορισμούς μόνιμων εκπαιδευτικών, ανακοινώθηκαν προσλήψεις 23.000 αναπληρωτ(ρι)ών Α’ φάσης. Να θυμίσουμε ότι τη περσινή χρονιά προσλήφθηκαν περίπου 45.000 εκπαιδευτικοί! Την ώρα που τα σχολεία κυριολεκτικά στενάζουν από τα κενά και την υποχρηματοδότηση, χιλιάδες συνάδελφοί μας παραμένουν εκτός! Η παρουσίαση του «οράματος» του ΥΠΑΙΘ στη φιέστα στο ωδείο Αθηνών για την ανάπτυξη και βελτίωση του Δημόσιου σχολείου φαίνεται πως περιλαμβάνει την κατάργηση λειτουργίας των ολοήμερων, την εξαφάνιση εκπαιδευτικών από τα σχολεία, αλλά και ιδιαίτερα από τα σχολεία μας με πληθυσμό Ρομά, και την παραμονή χιλιάδων αναπληρωτ(ρι)ών στην ανεργία. Η ομαλή έναρξη της χρονιάς και η περίφημη «κανονικότητα», αποδεικνύεται στα νούμερα που παραμένουν αμείλικτα.
Στους παρακάτω πίνακες αποτυπώνονται ενδεικτικά για κάποιες ειδικότητες τα πετσοκομμένα κενά που δήλωσε η ίδια η ΔΙΠΕ προς το ΥΠΑΙΘ, νούμερα που δεν αντιστοιχούν στις πραγματικές ανάγκες των σχολείων και στην απαίτηση των εκπαιδευτικών σωματείων για λιγότερους/ες μαθητ(ρι)ες στην τάξη, για κάλυψη όλων των ωρών των ειδικοτήτων από τις αντίστοιχες ειδικότητες, αλλά και δεν επαρκούν να καλύψουν ούτε τις βασικές ανάγκες για το άνοιγμα σχολείων.

Τα παραπάνω νούμερα αφορούν ΜΟΝΟ τα σχολεία ευθύνης του συλλόγου μας «Ηρώ Κωνσταντοπούλου», καθώς συνολικά στη Δυτική Αττική, ο αριθμός είναι κατά πολύ μεγαλύτερος. Έτσι: 
· για 32 κενά δασκάλων σε όλη τη Δυτ. Αττική (χωρίς τα ολοήμερα), προσλήφθηκαν 20!
· για 110 κενά νηπιαγωγών σε όλη τη Δυτ. Αττική, προσλήφθηκαν 65!
· παρά το γεγονός ότι υπάρχουν εκατοντάδες κενά σε εκπαιδευτικούς ειδικοτήτων ιδιαίτερα σε αγγλικά, φυσική αγωγή, μουσική, εικαστικά, οι προσλήψεις ήταν… ΜΗΔΕΝ! Προσλήφθηκαν μόλις 13 εκπ/κοί αγγλικών ΑΜΩ για τα νηπιαγωγεία!
· Στην ειδική αγωγή η απαξίωση του θεσμού της παράλληλης στήριξης και η καταστρατήγηση των μορφωτικών δικαιωμάτων των παιδιών συνεχίζεται με τις προσλήψεις να μπαίνουν στον κόφτη των λογιστικών περικοπών. Από το ένας εκπαιδευτικός για κάθε μαθητή/μαθήτρια με αναπηρία ή/και μαθησιακές δυσκολίες, φτάσαμε στο 1 εκπαιδευτικός ανά τρεις τουλάχιστον μαθητ(ρι)ες! Έτσι για 177 αιτήματα παράλληλης στήριξης μόνο στην περιοχή μας -Άνω Λιόσια-Ζεφύρι-Φυλή-  (συνολικά στην Δυτ. Αττική είναι τριπλάσια) προσλήφθηκαν μόλις 256 εκπαιδευτικοί!
Ήδη από την ανακοίνωση των κενών στους συναδέλφους-ισσες στην πλατφόρμα του ΟΠΣΥΔ διαπιστώνεται ότι καλύπτεται μετά βίας το 1/3 των αναγκών κάθε σχολικής μονάδας!
Ενημερώνουμε τους/τις συναδέλφους-ισσες αναπληρωτ(ρι)ες ότι στην κατάπτυστη πλατφόρμα του ΟΠΣΥΔ δεν θα μπορούν να δουν ΟΛΑ τα πραγματικά κενά, αλλά όσα αποφασίσει η Διεύθυνση να δώσει. Απαιτούμε από τη ΔΙΠΕ να συμμορφωθεί στην υποχρέωση της να ανακοινώνει στην σελίδα της όλα τα κενά που υπάρχουν, ανεξάρτητα από αυτά που θα ανεβάσουν στον ΟΠΣΥΔ. Στη συνέχεια, απαιτούμε να δεχθεί όλες τα αιτήματα θεραπείας (βελτίωση θέσης) που θα γίνουν από τους/τις αναπληρωτές/τριες ώστε να μην καταστρατηγείται ο πίνακας.
Καλούμε τους/τις αναπληρωτές/τριες να διεκδικήσουν βελτίωση θέσης ή επανατοποθέτηση εφόσον δεν έχουν τοποθετηθεί σε σχολείο που βάσει μορίων μπορούσαν να τοποθετηθούν, αλλά στην Α΄ φάση δεν εμφανίστηκε και θα εμφανιστεί στη Β΄.
Με βάση τα παραπάνω, τα σχολεία μας στις 11 Σεπτέμβρη καλούνται να ενημερώσουν ότι με κενά σε 12 νηπιαγωγεία είτε στο πρωινό είτε στο ολοήμερο είτε και στα δύο, τα παιδιά δε θα μπορέσουν να ξεκινήσουν το σχολείο τους, η πλειοψηφία των ολοημέρων στα δημοτικά δε θα λειτουργήσουν ΚΑΘΟΛΟΥ, και για εκατοντάδες παιδιά η τέχνη, ο πολιτισμός και ο αθλητισμός θα παραμείνουν εκτός του προγράμματος τους καθώς είναι ολοφάνερη ποια είναι η κατεύθυνση ΥΠΑΙΘ και ΔΙΠΕ. 
Τα νούμερα αποκαλύπτουν την ουσία της κυβερνητικής πολιτικής! Συνολικά, αλλά ιδιαίτερα και στη Δυτική Αττική οι ελάχιστες προσλήψεις αναπληρωτ(ρι)ών επιβεβαιώνουν για ακόμη μια φορά την πλήρη αδιαφορία για τις λαϊκές και κοινωνικά ευάλωτες περιοχές. Η παιδεία, όπως και η υγεία και η ασφάλιση, δεν είναι προτεραιότητα. Μορφωτικά δικαιώματα των μαθητ(ρι)ών μας και εργασιακά δικαιώματα των εκπαιδευτικών και πάλι θυσιάζονται στο όνομα των περικοπών.
Ως εδώ! Να πάρουμε την κατάσταση στα χέρια μας! Για το δημόσιο σχολείο, για τα μορφωτικά δικαιώματα των παιδιών μας, για ζωή και δουλειά με αξιοπρέπεια!

